**KU-58 Matkustussääntö**

**Matkustussääntö kilpailuihin**

Seura korvaa Suomen Urheiluliiton alaisten SM-kilpailumatkojen matkakustannukset urheilijoilleen, huomioon ottaen alla mainitut ehdot. Matkakustannukset SM-kilpailuihin korvataan valmennustukea vähentämättä. SM-kilpailuiden matkakustannukset voidaan korvata seuran kuukausimaksullisissa harjoitusryhmissä mukana oleville tai urheilijajäsenmaksun maksaneille urheilijoille.

Matkakorvaus maksetaan urheilijan tilille. Alaikäisten urheilijoiden kohdalla matkakorvaus voidaan maksaa myös huoltajan tilille. Matkakorvauksen saamiseksi on ilmoitettava kaikki matkalaskupohjassa pyydetyt tiedot, mukaan lukien henkilötunnus. Matkalaskussa on ilmoitettava sen henkilön tiedot, jonka tilille korvaus maksetaan. Seuralla on velvollisuus ilmoittaa km-korvaukset ja päivärahat tulorekisteriin.

Km-korvaus on 0,25€/km, noudattaen SUL liittovaltuuston määrittelemää tasoa. Mikäli samaan autokuntaan liittyy myös muita urheilijoita (perheen ulkopuolisia), voidaan km-korvausta korottaa 3 centtiä/km/henkilö. Yhteiskuljetuksia kilpailumatkoilla tulee suosia. Mikäli kilpailumatka on mahdollista ja edullisempaa tehdä julkisella kulkuneuvolla, oman auton käytöstä korvataan vain julkisen kulkuneuvon taksan mukainen osuus.

Julkisilla kulkuneuvoilla suoritetusta matkasta matkalaskun liitteeksi tulee liittää matkaliput tai kuitit, joista käy ilmi matkan hinta. Opiskelijoiden on käytettävä opiskelijahintaisia matkalippuja. Lentokoneen käytöstä kilpailumatkoille on sovittava erikseen. HSL-alueen sisällä järjestettäviin kilpailuihin ei makseta matkakorvauksia.

Jos seura järjestää kilpailuun yhteisen kuljetuksen, ei urheilijoiden erillisiä omia kuljetusjärjestelyitä korvata.

Muiden kilpailujen osalta urheilija voi käyttää valmennustukeaan matkakustannusten kattamiseksi.

Valmentajille maksetaan matkakorvaukset samojen periaatteiden mukaan, niiden SM-kilpailuiden osalta, joihin tämän valmennettava on osallistumassa.

**Päivärahat kilpailuissa**

Seura voi maksaa SM-kilpailumatkoilta päivärahaa urheilijoille tai työsuhteessa oleville työntekijöilleen. Urheilijoiden päivärahaa maksetaan Kalevan Kisoista, SM-halleista ja SM-viesteistä, muista kilpailuista päivärahaa ei makseta.

Mikäli seura tarjoaa täyden ylöspidon kilpailumatkan aikana (aamupalan ja 2 ateriaa päivässä), päivärahaa ei makseta. Mikäli seura tarjoaa päivässä yhden aterian, maksetaan puolipäiväraha. Kokopäiväraha on suuruudeltaan 20€ ja puolipäiväraha 10€. Päivärahaa voidaan maksaa kilpailupäiviltä ja tilanteen edellyttäessä kilpailua edeltävältä päivältä. Päivärahaa ei makseta HSL-alueella olevista tapahtumista.

**Majoitukset kilpailuihin**

Seura järjestää SM-kilpailumatkojen majoitukset urheilijoille. Lisäksi majoituskapasiteettia varataan joukkueessa tarvittavalle määrälle valmentajia ja huoltajia, jotka voivat toimia koko joukkueen käytössä. Huoltajille varattava majoituskapasiteetti on rajallinen.

Seura ei osallistu perheiden omien matkajärjestelyiden majoituskustannuksiin. Mikäli omista majoitusjärjestelyistä on ilmoitettu niin hyvissä ajoin, että se on voitu ottaa huomioon seuran järjestämän majoituksen kapasiteetissa, voidaan muista majoitusjärjestelyistä korvata urheilijan osuus.

**Ilmoittautuminen SM-kilpailuihin**

Seura maksaa SM-kilpailuiden ilmoittautumismaksut. SM-kilpailuihin, joissa on käytössä ilmoittautumisen verkkomaksaminen, seura ilmoittaa kilpailuun osallistuvat urheilijat. SM-kilpailuihin, joissa ei ole verkkomaksamista käytössä, urheilija ilmoittautuu itse ja seura käy maksamassa ilmoittautumisajan päätyttyä kerralla kaikkien ilmoittautumismaksut.

**Yleisiä ehtoja**

Seura maksaa edellä kuvattuja etuuksia vain jäsenilleen tai työsuhteessa oleville työntekijöilleen. Täysimääräisten korvausten saamiseksi urheilijoiden on SM-kilpailuissa edustettava seuraa sen virallisessa kilpailuasussa.

Päivitetty 15.10.2024